CELEX: 32019D1017
Language: fi
Date: 2019-06-14 00:00:00
Title: Neuvoston päätös (EU) 2019/1017, annettu 14 päivänä kesäkuuta 2019, kansainvälisen oliivineuvoston jäsenneuvostossa Euroopan unionin puolesta otettavasta kannasta, joka koskee ehtoja Georgian hallituksen liittymiselle oliiviöljyä ja syötäväksi tarkoitettuja oliiveja koskevaan vuoden 2015 kansainväliseen sopimukseen

21.6.2019   
               
               
                  FI
               
               
                  Euroopan unionin virallinen lehti
               
               
                  L 165/66
               
            
         NEUVOSTON PÄÄTÖS (EU) 2019/1017,
         annettu 14 päivänä kesäkuuta 2019,
         kansainvälisen oliivineuvoston jäsenneuvostossa Euroopan unionin puolesta otettavasta kannasta, joka koskee ehtoja Georgian hallituksen liittymiselle oliiviöljyä ja syötäväksi tarkoitettuja oliiveja koskevaan vuoden 2015 kansainväliseen sopimukseen
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 207 artiklan 3 kohdan yhdessä sen 218 artiklan 9 kohdan kanssa,
         ottaa huomioon Euroopan komission ehdotuksen,
         sekä katsoo seuraavaa:
         
                     (1)
                  
                  
                     Oliiviöljyä ja syötäväksi tarkoitettuja oliiveja koskeva vuoden 2015 kansainvälinen sopimus, jäljempänä ’sopimus’, allekirjoitettiin unionin puolesta neuvoston päätöksen (EU) 2016/1892 (1) mukaisesti 18 päivänä marraskuuta 2016 Yhdistyneiden kansakuntien päämajassa New Yorkissa sillä varauksella, että sopimuksen tekeminen saatetaan myöhemmin päätökseen. Sopimus tuli sen 31 artiklan 2 kohdan mukaisesti voimaan väliaikaisesti 1 päivänä tammikuuta 2017.
                  
               
                     (2)
                  
                  
                     Sopimus tehtiin 17 päivänä toukokuuta 2019 neuvoston päätöksellä (EU) 2019/848 (2).
                  
               
                     (3)
                  
                  
                     Sopimuksen 29 artiklan mukaisesti kansainvälisen oliivineuvoston jäsenneuvosto, jäljempänä ’jäsenneuvosto’, vahvistaa hallituksen sopimukseen liittymisen ehdot.
                  
               
                     (4)
                  
                  
                     Georgian hallitus on virallisesti hakenut sopimukseen liittymistä. Tästä syystä jäsenneuvostoa olisi kehotettava vahvistamaan tulevassa jäsenneuvoston kokouksessa tai kirjeenvaihtona tapahtuvan jäsenneuvoston päätösten hyväksymismenettelyn puitteissa Georgian liittymistä koskevat ehdot kansainvälisen oliivineuvoston osallistumiskiintiöiden sekä liittymiskirjan tallettamisen määräajan osalta.
                  
               
                     (5)
                  
                  
                     Ottaen huomioon, että Georgia kehittää niin kulutuksen kuin tuotannonkin osalta oliivialaansa, Georgian liittyminen sopimukseen tietyin ehdoin voisi vahvistaa kansainvälistä oliivineuvostoa erityisesti siltä osin kuin on kyse yhdenmukaisuuden saavuttamisesta oliivituotteiden ominaisuuksiin liittyvässä kansallisessa ja kansainvälisessä oikeudessa, jotta ehkäistään kaupan esteitä.
                  
               
                     (6)
                  
                  
                     On aiheellista määrittää kanta, joka otetaan unionin puolesta jäsenneuvostossa, koska hyväksyttävillä päätöksillä on oikeusvaikutuksia unioniin muuttaessaan päätöksentekoon liittyvää tasapainoa jäsenneuvostossa sellaisten päätösten osalta, jotka tehdään sopimuksen 10 artiklan 4 kohdan mukaisesti ilman yksimielisyyttä,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Kansainvälisen oliivineuvoston jäsenneuvostossa sen tulevan kokouksen aikana tai kirjeenvaihtona tapahtuvan jäsenneuvoston päätösten hyväksymismenettelyn puitteissa unionin puolesta otettava kanta Georgian hallituksen sopimukseen liittymistä koskeviin ehtoihin esitetään liitteessä.
         
         
            2 artikla
            Tämä päätös tulee voimaan päivänä, jona se hyväksytään.
         
         
            Tehty Luxemburgissa 14 päivänä kesäkuuta 2019.
            
               
                  Neuvoston puolesta
               
               
                  Puheenjohtaja
               
               E. O. TEODOROVICI
            
         
         
            (1)  Neuvoston päätös (EU) 2016/1892, annettu 10 päivänä lokakuuta 2016, oliiviöljyä ja syötäväksi tarkoitettuja oliiveja koskevan vuoden 2015 kansainvälisen sopimuksen allekirjoittamisesta unionin puolesta ja sen väliaikaisesta soveltamisesta (EUVL L 293, 28.10.2016, s. 2).
         
            (2)  Neuvoston päätös (EU) 2019/848, annettu 17 päivänä toukokuuta 2019, oliiviöljyä ja syötäväksi tarkoitettuja oliiveja koskevan vuoden 2015 kansainvälisen sopimuksen tekemisestä Euroopan unionin puolesta (EUVL L 139, 27.5.2019, s. 1).
      
      
         
            LIITE
            Unioni tukee tulevassa jäsenneuvoston kokouksessa tai kirjeenvaihtona tapahtuvan jäsenneuvoston päätösten hyväksymismenettelyn puitteissa Georgian hallituksen liittymistä sopimukseen edellyttäen, että Georgian osuuskiintiö lasketaan sopimuksen 11 artiklassa esitetyn kaavan mukaisesti ja että liittymiskirjan tallettamisen määräaika mahdollistaa sen, että Georgia liittyy sopimukseen pian. Jos liittymiskirjan tallettaminen viivästyy, unioni voi jäsenneuvoston myöhemmin hyväksymissä päätöksissä tukea liittymiskirjan tallettamiselle asetetun määräajan jatkamista.